利華古遜再派5蛋 全季聯賽不敗只差1步
2024年05月13日 14:00
東網電視
更多新聞短片
利華古遜各項賽事50場不敗。
星期一(13日)凌晨德甲，今季盟主利華古遜作客5比0大炒波琴，所有賽事不敗走勢增加到50場，如果周六(18日)煞科戰主場對奧格斯堡唔輸，就可以成為歐洲5大聯賽史上第4支全季不敗球隊，亦係德甲史上首隊。
利華古遜上一次德甲輸波，係353日前作客吞波琴3蛋，今仗重臨波琴主場有仇報仇，上半場由柏德列舒希克同邦尼菲斯入波領先2球，下半場再有艾里、史坦尼錫同阿歷斯基莫度各建一功，大勝5比0完場。教練沙比阿朗素賽後表示：「我對戰果好滿意，呢場勝仗好重要，我哋星期六有個偉大目標，就係(德甲)史無前例嘅全季不敗！」
歐洲5大聯賽史上，只有3隊曾經試過全季聯賽不敗，分別係91/92球季嘅AC米蘭(22勝12和)、03/04球季嘅阿仙奴(26勝12和)同埋11/12球季嘅祖雲達斯(23勝15和)，利華古遜依家33場聯賽有27勝6和，勝率更勝幾支傳奇雄師。